Пенчо Славейков
Епитафия

chitanka.info

Епитафия[0]

Спри. Поклони се пред тихия гроб на певеца,

и почети паметта му с молитва: „Твореца

мир на душа да даде на тогова, за слава

ваша и негова, който приживе възпява

мъжката храброст — но храброст на живото слово,

не на юмрука — учител на истина нова:

храбър е, който преди да се с другите бие,

с мечът на своята воля сам себе надвие.“

[0] Епитафия — кратък стихотворен жанр, често с иронична мисъл, написан под формата на надгробен надпис — като обаче обикновено се имат пред вид живи хора (Смирненски си служи с тоя жанр, за да изобличава реакционни политически дейци). С такъв мотив (за ролята на поета), с използуване на подобен стих, близък до древногръцки образци, е и Славейковата „Автобиография“ в „Епически песни“, книга първа (1896 г.) — като там за поета е казано, че върви „по световния път“ „не с лира в ръка, а с тояга“; в „Епитафия“ обществената тенденция е заменена с нравствена в духа на индивидуализма. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.